माइत आएको २ महिना नपुग्दै गंगा बिरामी परिन्। ज्वरो आउन थाल्यो। रिंगटा लागेर बेहोस। कम्मर सहन नसक्ने गरी दुख्थ्यो। पेट दुखेर धुरुधुरु रुन्थिन्। धामीझाँक्री गर्दा केही सिप लागेन। स्वास्थ्य चौकी गएपछि थाहा भयो— उनी ५ महिनाको गर्भवती भइसकेकी रहिछन्। कलिलो उमेर, पाँच महिनाको गर्भ! गर्भपतन गर्दा ज्यान जाने जोखिम। बच्चा जन्माउने सल्लाह दिए स्वास्थ्यकर्मीले। गंगा स्तब्ध बनिन्। किनकि, श्रीमान् उनीबाट बेपत्ता भइसकेका थिए।
